**В НЕДЕЛЮ 3-Ю ПО ПЯТИДЕСЯТНИЦЕ**

**ВСЕХ СВЯТЫХ,**

**В ЗЕМЛИ ВОЛГОГРАДСКОЙ ПРОСИЯВШИХ[[1]](#footnote-1)**

НА ВЕЛИЦЕЙ ВЕЧЕРНИ

Блаже́н муж: кафизма вся.

На Го́споди, воззва́х: стихиры на 10: воскресны 4 и святых 6.

Стихиры святых, глас 8.

Прииди́те вси ве́рнии,/ пе́сньми и пе́ньми духо́вными/ восхва́лим святы́х земли́ Волгогра́дския,/ от лет дре́вних Бо́гу угоди́вших:/ благовернаго князя Алекса́ндра,/ му́драго защи́тника Оте́чества на́шего/ и Гу́рия, святи́теля Каза́нскаго,/ благослове́ние архипа́стырское сро́дником на́шим препода́вшаго,/ вку́пе да похва́лятся кня́зи благове́рнии,/ во стране Ордынской жи́тельствовавшии,/ к ни́мже ны́не усе́рдно возопии́м:/ о блаже́ннии и святи́и,/ моли́теся ко Го́споду,// дарова́ти нам ве́лию ми́лость.

Прииди́те, празднолю́бных собо́ри,/ ублажи́м Арсе́нию преподо́бную,/ земли́ на́шея пречу́дное прозябе́ние/ и Це́ркве Ру́сския пресла́вное украше́ние,/ та бо соверше́н ум стяжа́вши,/ де́лания немечта́тельнаго стезю́ нам указа́./ Да почтя́тся вку́пе с не́ю/ Ардалиона наставница ея/ и преподо́бнии отцы́ и ма́тери,/ в пеще́рах и во оби́телех святы́х/ те́сное житие́ и по́двиги мно́гия подъемшии,/ и вси пра́веднии,/ сла́ву ми́ра сего́ нивочто́же вмени́вшии,/ и́хже имена́ Го́споду ве́дома,/ к ни́мже ны́не усе́рдно возопии́м:/ о Богоно́снии и честни́и,/ моли́теся ко Го́споду,// дарова́ти нам ве́лию ми́лость.

Прииди́те, мучениколю́бцы,/ пе́сненными добро́тами похва́лим/ новому́ченики и испове́дники Волгогра́дския:/ святи́теля Гермоге́на,/ благоче́стия в земли́ на́шей насади́теля/ и оби́тели Свята́го Ду́ха устрои́теля,/ святи́теля Ви́ктора,/ во цве́тнице духо́внем гра́да Камы́шина прозя́бшаго,/ Никола́я, па́стыря до́браго ве́си Верхнегну́товския,/ и Петра́ пресви́тера,/ в Бы́кове, Цари́цыне, по́слежде и в Москве́ послужи́вшаго,/ вку́пе да похва́лятся Софро́ний и Влади́мир преподо́бнии,/ оби́тели Святаго Ду́ха украше́ние,/ к ни́мже днесь усе́рдно возопии́м:/ о добропобе́днии и сла́внии,/ зе́млю нашу моли́твами и по́двиги ва́шими освяти́вшии,/ по́слежде кровьми́ свои́ми зе́млю Ру́сскую обагри́вшии,/ Христа́ Бо́га моли́те,// дарова́ти нам ве́лию ми́лость.

Слава, глас 6:

Днесь благодать Святаго Духа нас собра,/ в память Волгоградских святых/ святителей, благоверных князей и преподобных,/ новомучеников и исповедников,/ миру ведомых и неведомых,/ во обителех Небесных ныне наслаждающихся./ Темже радующеся и духовно торжествующе,/ воспеваем песньми божественными/ Отца и Сына и Духа Святаго,// Троицу Единосущную и Сопрестольную.

И ныне, Богородичен, глас 2: Пре́йде сень зако́нная:

Вход. Прокимен дне и чтения три.

Пророчества Исаиина чтение (глава 43):

Та́ко глаго́лет Госпо́дь: вси язы́цы собра́шася вку́пе, и соберу́тся кня́зи от них. Кто возвести́т сия́ в них? Или́ я́же от нача́ла, кто слы́шана сотвори́т вам? Да приведу́т свиде́тели своя́, и оправдя́тся, и да услы́шат, и да реку́т и́стину. Бу́дите Ми свиде́тели, и Аз Свиде́тель, глаго́лет Госпо́дь Бог, и о́трок, Его́же избра́х. Да позна́ете, и ве́руете Ми, и разуме́ете, я́ко Аз есмь, пре́жде Мене́ не бысть ин бог и по Мне не бу́дет. Аз есмь Бог, и несть ра́зве Мене́ спаса́яй. Аз возвести́х и спасо́х; уничижи́х, и не бе в вас чу́ждий. Вы Мне свиде́тели, и Аз Госпо́дь Бог, и еще́ от нача́ла Аз есмь, и несть от рук Мои́х избавля́яй. Сотворю́, и кто отврати́т то? Си́це глаго́лет Госпо́дь Бог, избавля́яй вас, Святы́й Изра́илев.

Премудрости Соломоновы чтение (глава 3):

Пра́ведных ду́ши в руце́ Бо́жией, и не прико́снется их му́ка. Непщева́ни бы́ша во очесе́х безу́мных умре́ти, и вмени́ся озлобле́ние исхо́д их. И е́же от нас ше́ствие сокруше́ние, они́ же суть в ми́ре. И́бо пред лице́м челове́ческим а́ще и му́ку прии́мут, упова́ние их безсме́ртия испо́лнено. И вма́ле нака́зани бы́вше, вели́кими благоде́тельствовани бу́дут, я́ко Бог искуси́ я́ и обре́те их досто́йны Себе́. Я́ко зла́то в горни́ле, искуси́ их и, я́ко всепло́дие же́ртвенное, прия́т я́. И во вре́мя посеще́ния их возсия́ют и, я́ко и́скры по сте́блию, потеку́т. Су́дят язы́ком и облада́ют людьми́, и воцари́тся Госпо́дь в них во ве́ки. Наде́ющиися Нань разуме́ют и́стину, и ве́рнии в любви́ пребу́дут Ему́. Я́ко благода́ть и ми́лость в преподо́бных Его́, и посеще́ние во избра́нных Его́.

Премудрости Соломоновы чтение (главы 5 и 6):

Пра́ведницы во ве́ки живу́т, и в Го́споде мзда их, и попече́ние их у Вы́шняго. Сего́ ра́ди прии́мут ца́рствие благоле́пия и вене́ц добро́ты от руки́ Госпо́дни, зане́ десни́цею покры́ет я́ и мы́шцею защити́т их. Прии́мет всеору́жие рве́ние свое́ и вооружи́т тварь в месть враго́м. Облече́тся в броня́ пра́вды и возложи́т шлем суд нелицеме́рен. Прии́мет щит непобеди́мый преподо́бие, поостри́т же напра́сный гнев во ору́жие, спобо́рет же с ним мир на безу́мныя. По́йдут праволу́чныя стре́лы мо́лниины и, я́ко от благокру́гла лу́ка облако́в, на наме́рение полетя́т. И от каменоме́тныя я́рости испо́лнь паду́т гра́ды, вознегоду́ет на них вода́ морска́я, ре́ки же потопя́т я́ на́гло. Сопроти́в ста́нет им Дух си́лы и, я́ко ви́хор, разве́ет их. И опустоши́т всю зе́млю беззако́ние, и злоде́йство преврати́т престо́лы си́льных. Слы́шите у́бо, ца́рие, и разуме́йте, навы́кните, судии́ конце́в земли́. Внуши́те, держа́щии мно́жества и гордя́щиися о наро́дех язы́к, я́ко дана́ есть от Го́спода держа́ва вам и си́ла от Вы́шняго.

На литии стихира храма.

Слава, святых, глас 1:

Лик святы́х в земли́ Волгоградстей просия́вших/ за ны молится у Престо́ла Царя Небе́снаго./ Сего́ ра́ди, любо́вию воздвиза́еми, и мы воспои́м:/ Ра́дуйтеся, свети́льницы светлосия́ющии!/ Ра́дуйтеся, хра́ми Ду́ха Свята́го!/ Радуйтеся, благода́ти прича́стницы!/ Присно молитеся ко Господу,/ да изба́вит нас от вся́каго зла// и спасет души наша.

И ныне, Богородичен, глас тойже:

К Заступнице усердней/ ныне вопиет Волгоградская земля:/ ускори на молитву, Богомати Чистая,/ и сохрани Отечество наше от иноплеменных нашествия/ и междоусобныя брани,// на Тя бо по Бозе упование возложихом.

Прошение на литии

Спаси, Боже, люди Твоя и благослови достояние Твое, посети мир Твой милостию и щедротами, возвыси рог христиан православных и низпосли на ны милости Твоя богатыя: молитвами Всепречистыя Владычицы нашея Богородицы и Приснодевы Марии; силою Честнаго и Животворящаго Креста; предстательствы честных Небесных Сил безплотных; честнаго славнаго Пророка, Предтечи и Крестителя Иоанна; святых славных и всехвальных апостол; иже во святых отец наших и вселенских великих учителей и святителей, Василия Великаго, Григория Богослова и Иоанна Златоустаго; иже во святых отца нашего Николая, архиепископа Мир Ликийскаго, Чудотворца; святых равноапостольных Мефодия и Кирилла, учителей Словенских; святых равноапостольных великаго князя Владимира и великия княгини Ольги, иже во святых отец наших, святителя Михаила, перваго митрополита Киевскаго, первосвятителей Московских и всея Руси Петра, Алексия, Ионы, Макария, Филиппа, Иова, Ермогена и Тихона; святых и праведных Богоотец Иоакима и Анны; святаго благовернаго великаго князя Александра Невскаго, святых благоверных князей Феодора Смоленскаго и чад его Давида и Константина Ярославских, чудотворцев; святаго благовернаго князя Михаила Тверскаго; святителя Гурия, архиепископа Казанскаго; священномученика Гермогена, епископа Тобольскаго; священноисповедника Виктора, епископа Глазовскаго; священномучеников Николая пресвитера Верхнегну́товскаго и Петра пресвитера; преподобномученика Софрония; преподобноисповедника Владимира игумена; преподобнаго Петра царевича Ордынскаго; преподобныя Арсении игумении Усть-Медве́дицкия; и всех святых, в земли Волгоградской просиявших, ихже и память ныне совершаем, и всех святых, молим Тя, Многомилостиве Господи, услыши нас грешных, молящихся Тебе, и помилуй нас.

На стиховне стихиры воскресны, глас 2.

Слава, святых, глас 8.

Подо́бен: О, пресла́внаго чудесе́:

О, преславнаго чудесе!/ На небеси и на земли радость/ днесь возсия память всех Волгоградских святых:/ от Ангел хвалами венчаются/ и от человек пения приемлют./ О, како в стране нашей подвизашася,/ како Богу угодиша,/ имиже враг паде лукавый,// Христу побе́ждшу того.

И ны́не, Богоро́дичен, глас и подобен тойже:

О, пресла́внаго чудесе́!/ Небесе́ и земли́ Цари́ца,/ Кле́цких казаков от врага́ защити́вшая/ и во Урю́пинской стани́це/ на дре́ве ико́ну нам яви́вшая,/ град же наш от лю́тыя ги́бели сохрани́вшая,/ и ныне зе́млю Волгогра́дскую/ благода́тным омофо́ром покрыва́ет// и ми́лость Ма́тернюю дарует.

На благословении хлебов Богоро́дице Де́во: дважды.

И тропарь святых, глас 4:

Днесь светло красуется Волгоградская земля,/ собирающи нас в память святых своих,/ благоверных князей, святителей и преподобных,/ мучеников и исповедников,/ житием и терпением Богу угодивших/ и молящихся непрестанно// спастися душам нашим.

Ин тропарь святых, глас 2:

Воспоим, вернии, Благодетеля всех Бога,/ прославльшаго святых Своих,/ молитвами и подвиги землю Волгоградскую освятивших/ и образ благочестия нам явивших./ Тех молитвами, Христе Боже,// спаси души наша.

НА УТРЕНИ

На Бог Господь: тропарь воскресен, глас 2: Егда́ снизше́л еси́: дважды. Слава, тропарь святых, глас тойже: Воспоим, вернии, Благодетеля всех Бога: И ныне, Богородичен: Вся, паче смысла:

По стихословиих седальны воскресны 2-го гласа.

Величание:

Велича́ем вас,/ вси святи́и, в земли́ Волгоградской просия́вшии,/ и чтим святу́ю па́мять ва́шу,/ вы бо мо́лите о нас// Христа́ Бо́га на́шего.

Псалом избранный:

Го́споди, Госпо́дь наш, Яко чу́дно и́мя Твое́ по всей земли́.

Святы́м, и́же суть на земли́ Его́, удиви́ Госпо́дь вся хоте́ния Своя́ в них.

Посем не пев Слава, и ныне: лик поет: Благослове́н еси́, Го́споди, научи́ мя оправда́нием Твои́м. Ангельский собо́р: и прочия тропари воскресныя по непорочных.

Ипакои воскресен 2-го гласа.

Таже седален святых по полиелее, глас 3:

Днесь Церкве Русския торжество и земли Волгоградския веселие: се бо людие ея святыми своими хвалятся и памятию их наслаждаются. Тии бо, во славе Царствия Небеснаго пребывающе, молят Всемилостиваго Бога, да подаст мирови велию милость.

Слава, и ныне, Богородичен, глас тойже:

Яви́ся на дре́ве в Донской земли́, благода́тная Урюпинская ико́на Твоя́, Богоро́дице, во еже больны́х исцеля́ти и заблу́ждших обраща́ти. Те́мже уми́льно мо́лимся Тебе́: изба́ви грады и веси наша от вся́каго зла и спаси́ лю́ди, к Тебе́ прибега́ющия.

Степе́нны и проки́мен воскресный 2-го гла́са. Всякое дыхание: Ева́нгелие воскре́сное 3-е. Воскресе́ние Христо́во ви́девше: Псало́м 50. Сла́ва: Моли́твами Апо́столов: И ны́не: Моли́твами Богоро́дицы: Помилуй мя Боже: Стихи́ра: Воскрес Иисус от гроба:

Канон воскресен 2-го гласа, со ирмосом на 4, Богородицы на 2,

и святых на 8, глас 8.

Песнь 1.

*Ирмос:  Песнь возсле́м, лю́дие,/ чу́дному Бо́гу на́шему,/ свободи́вшему Изра́иля от рабо́ты,/ песнь побе́дную пою́ще и вопию́ще,// пои́м Тебе́, Еди́ному Влады́це.*

Припев: Вси святи́и земли́ Волгоградския, моли́те Бо́га о нас.

Прииди́те, в пе́снех воспои́м собо́р свяще́ннейший, всех святы́х, в земли́ Волгоградстей просия́вших, и свои́ми по́двиги всю зе́млю на́шу освяти́вших.

Днесь соше́дшеся, вернии, восхва́лим по достоя́нию благовернаго и венцено́снаго князя Алекса́ндра я́ко защитника земли Русския и чуде́с пода́теля оби́льнаго, присно Го́споду о всех нас моля́щася.

Слава, Троичен: Три еди́наго Естества́ пою́, Ли́ца Самоипоста́сна: нерожде́нна Отца́, Сы́на ро́ждшагося, и Ду́ха Свята́го: Безнача́льное Ца́рство, Власть, Божество́ еди́но.

И ныне, Богородичен: Ра́дуйся, Пресвяты́й Хра́ме, руно́ богоро́сное, запечатле́нный Исто́чниче безсме́ртныя Струи́, град Твой Влады́чице сохрани́ от разли́чных супоста́т непобедимый.

Песнь 3.

*Ирмос: Несть свят, я́ко Госпо́дь,/ и несть пра́веден, я́ко Бог наш,/ Его́же пое́т вся тварь:// несть пра́веден, па́че Тебе́, Го́споди.*

Величие наше и похвала ты еси, Гурие архипастырю: тобою бо мнозии невернии ко Христу обратишася. Ныне молися за люди, ихже Богу привел еси, и утверди нас на камени исповедания Его.

Еле́й до́брых дел твои́х бы́сть пред Бо́гом, я́ко лампа́да чи́стая, огне́м святы́я ве́ры и Христо́вы любве́ горя́щая, княже Фео́доре, всем лю́дем яви́лся еси́, я́ко чадолюби́вый оте́ц, сподо́бился еси́ соприча́стия пра́ведным во Ца́рствии Бо́жии, со ча́ды твои́ми Дави́дом и Константи́ном моли́ся о всех нас.

Слава, Троичен: Тро́ице Единосу́щная, и Пребоже́ственная Еди́нице, разделе́нием соедине́ние, и впроти́в Ли́цы Естество́ иму́щая, во еди́но нас совокупи́ хоте́ние Твои́х за́поведей.

И ныне, Богородичен: Ски́нию Тя богоде́ланную преднаписа́ Моисе́й, Серафи́мами спокрове́нную, святы́х Свята́я, прообразу́я Твое́, Де́во, рождество́ чи́стое, Христу́ Пло́тию написа́тися.

Кондак святых, глас 3:

Подобен: Дева днесь:

Днесь святии земли Волгоградския/ предстоят со Ангелы в Церкви/ и невидимо за ны молятся Богу,/ да сохранит верныя во православии и благочестии,/ миром и благоденствием оградит// и спасет души наша.

Икос:

Ангельским чино́м подража́юще на земли́, просия́ли есте́ в по́двизех многоразли́чных, святи́и. Восприи́мше и́го благо́е Христо́во на ра́мена своя́, востеко́сте к Небе́сному Иерусали́му. Сего́ ра́ди моли́те Христа́ о нас, вопию́щих вам: ра́дуйтеся, неусы́пнии на́ши моли́твенницы, ра́дуйтеся, пречу́днии хода́таи о нас ко Господу. Ра́дуйтеся, я́ко труда́ми ва́шими ве́ра насажда́ется, ра́дуйтеся, я́ко кровьми́ ва́шими Це́рковь утвержда́ется. Ра́дуйтеся, я́ко со А́нгелы Святе́й Тро́ице предстоите́, ра́дуйтеся, я́ко с ни́ми трисвяту́ю пе́снь Ей воспева́ете. Ра́дуйтеся, свети́ла незаходи́мая Церкве нашея, молящиися Господеви, да спасет души наша.

Седален святых, глас 4:

Якоже солнце светлое и яко денница блистающая, возсия честная память святых, в земли Волгоградской просиявших, всех нас освещающи и согревающи сердца наша к подражанию жития их и к ревности о вере.

Слава, и ныне, Богородичен, глас тойже:[[2]](#footnote-2)

Днесь притецем, вернии, к Царице Богоматери, осеняеми Пречистыя Девы образом, на воздусе русским воином явленным, и путь победы указавшим с верою к Ней взывавшим: О Пресвятая Владычице Богородице, воинство христолюбивое укрепи, землю Русскую и люди ея заступи, от видимых и невидимых враг защити, и спаси души наша.

Песнь 4.

*Ирмос: Из горы́ приосене́нныя, Сло́ве, проро́к,/ еди́ныя Богоро́дицы,/ хотя́ща воплоти́тися Богови́дно усмотри́// и со стра́хом славосло́вяше си́лу Твою́.*

По закону Господню живый, смире́нную му́дрость восприя́л еси́, вели́кий страда́льче кня́же Михаи́ле, Тверская похвало, темже Святей Тро́ице моли́ся очище́ние нам дарова́ти, тебе́ восхваля́ющим.

Из мла́да во́зраста восприя́л еси́ во Орде Христо́во повеление, и веру, и утвержде́ние, и светом Триипоста́снаго Божества́ просвещаешися, преблаже́нне царевиче Петре.

Слава, Троичен: Стра́нно, я́ко Еди́но, и Три, Божество́ все, в трие́х Ли́цах неразде́льно: Оте́ц бо, Сын, и Дух Святы́й есть, покланя́емая в Естестве́ еди́ном.

И ныне, Богородичен: Ра́дуйся простра́нное Бо́жие вмести́лище, ра́дуйся, ковче́же Но́ваго Заве́та. Ра́дуйся ста́мно, из Нея́же ма́нна даде́ся всем челове́ком пренебе́сная.

Песнь 5.

*Ирмос: Страсте́й мя мглы,/ я́ко от глубо́кия но́щи, избавля́яй,/ у́треневати сподо́би дух мой, молю́ся,// во све́те дне повеле́ний Твои́х, Христе́.*

Волгоградская земле, ликуй ныне, се бо едину от дщерей твоих прославляем, Арсению преподобную, игумению Усть-Медве́дицкую, яже Господа превыше всяческих возлюбила есть, и многим путь ко спасению даже доднесь указует.

Еже ко спасению путем шествующи, разумела еси, мати Арсение, яко не удобь без наставления духовнаго течение подвига земнаго совершати, умолила еси Господа, да послет ти наставницу богомудрую, еяже словесем любовию внимающи, от силы в силу восходила еси.

Слава, Троичен: Ипоста́сьми три, а́ще и Естество́м еди́но Божество́ есть, в Ня́же крести́хомся, и И́мже ве́руем, Оте́ц, Сло́во, и Дух соесте́ственный.

И ныне, Богородичен: Сло́вом Сло́во па́че сло́ва ро́ждшая, Пречи́стая, Того́ моля́щи не преста́й, мо́лимся, от бед при́сно изба́витися ста́ду Твоему́.

Песнь 6.

*Ирмос: Содержи́ма мя, приими́, Человеколю́бче,/ грехи́ мно́гими,/ и припа́дающа щедро́там Твои́м,// я́ко проро́ка, Го́споди, и спаси́ мя.*

Преславное страдание претерпел еси, священномучениче Гермогене досточудне: предстатель граду Царицыну буди, в немже служение архипастырское иногда подъял еси, словом евангельским верныя вразумляя.

Десницею Божественною от юности изведен был еси, всехвальный святителю Викторе, на служение Всевышнему, святою ревностию укрепляемь, николиже вспять озираяся, в предняя простирался еси, да богоугодныя добродетели стяжеши.

Слава, Троичен: Тя, Тро́ице Пребезнача́льная, и Боже́ственная Еди́нице, Све́та и Све́ты пою́, Живота́ и Животы́: Ума́, Сло́ва, Ду́ха же Свята́го, и Свята́я, Еди́наго Бо́га.

И ныне, Богородичен: Из ко́рене прозябе́ Твоего́ Цвет Жи́зни, Иессе́е пра́деде взыгра́й, спаса́яй мир, от Чи́стыя Отрокови́цы Христо́с Бог.

Кондак и икос воскреснии, глас 2.

Песнь 7.

*Ирмос: О́троки ороси́вый в пещи́/ и Де́ву сохрани́вый ро́ждшую Тя по Рождестве́,// благослове́н еси́, Бо́же оте́ц на́ших.*

Пастырю Верхнегнутовский, священномучениче Нико́лае, житию богоугодному чада наставляя, не устрашился еси власти безбожныя, в злобе бесовстей пребывающия, и в подвизе твоем Бога прославил еси.

Зе́млю Ру́сскую, безбо́жными гоне́нии неща́дно жего́мую, слеза́ми и кровьми́ твои́ми напои́л еси́, священному́чениче Петре, сего́ ра́ди плоды́ ве́ры, ча́да церко́вная, в Царицине граде возрасти́л еси́.

Слава, Троичен: С Сы́ном Отцу́ покланя́емся, и Ду́ху Свято́му, единому́дренно славосло́вяще, ве́рно вопие́м: сла́ва Тебе́ Тро́ице Еди́нице, Бо́же наш.

И ныне, Богородичен: Богоро́дице Де́во, ро́ждшая ми́ра Спа́са и Влады́ку Благослове́нная, Того́ моли́ всегда́ уще́дрити ду́ши на́ша.

Песнь 8.

*Ирмос: На горе́ святе́й просла́вльшася/ и в купине́ огне́м Присноде́вы Моисе́ови та́йну я́вльшаго,/ Го́спода по́йте/ и превозноси́те во вся ве́ки.*

О́тче преподо́бне Софроние, по́двиги твои́ми в Царицинской обители Святаго Духа ду́шу твою́ очи́стил еси́, последи́ же кровей твоих теченьми в пределех Тверских Бога прославил еси во веки.

По́ты по́стническими и испове́данием Христа́ зе́млю Ру́сскую удобри́в, преподобне Владимире Зосимовский, к Небе́сным селе́нием возше́л еси́, идеже Господа воспеваеши во веки.

Благослови́м Отца́ и Сы́на и Свята́го Ду́ха, Го́спода.

Троичен: Я́ко Еди́ницу Существо́м Тя пою́, я́ко Тро́ицу ли́цы Тя почита́ю, О́тче, Сы́не и Ду́ше Пресвяты́й: безнача́льную Держа́ву Твоего́ Ца́рствия сла́влю во ве́ки.

И ны́не и при́сно и во ве́ки веко́в, ами́нь.

Богородичен: Ты Гора́ Бо́жия яви́лася еси́ Богоро́дице, в Ню́же Христо́с всели́вся, боже́ственныя хра́мы соде́ла пою́щия: Го́спода по́йте, и превозноси́те во вся ве́ки.

Песнь 9.

*Ирмос: Проявле́нное на горе́ законополо́жнику во огни́ и купине́/ Рождество́ Присноде́вы/ в на́ше, ве́рных, спасе́ние/ пе́сньми немо́лчными велича́ем.*

О святии новомученицы и исповедницы Волгоградстии, явле́ннии и не явле́ннии, Богом знаемии, вразумите молитвами вашими люди, в беззакониих углебающия, и мир стране нашей и верным людем испросите.

О, вси святии земли нашея, имено́ваннии и безыме́ннии, Небе́снаго Сио́на дости́гшии и сла́ву мно́гу от Бо́га прии́мшии, утеше́ние нам, в ско́рби су́щим, испроси́те и веру в лю́дех умножите, песнь благодаре́ния я́ко дар от нас прие́млюще.

Слава, Троичен: Еди́не в Тро́ице Бо́же, сла́ва Тебе́ непреста́нно: а́ще бо и Бог ки́йждо, но еди́н Естество́м еси́, Оте́ц, Сын и Дух, трисве́тлыми сво́йствы.

И ныне, Богородичен: Купину́ горя́щую огне́м и неопали́мую, предзря́ше дре́вле Моисе́й на Сина́йстей горе́, Богоприя́тное Твое́ чре́во, Де́во, подъе́млющее нетле́нный Огнь.

Ексапостиларий воскресен 3-й.

Слава, светилен святых:

Свет Тво́й, Христе́ Бо́же, возсия́ пра́ведником, я́ко со́лнце незаходи́мое, просвеща́ющее Волгоградскую землю, прославля́емую святы́ми Твои́ми. Тя бо сла́вяще, чтим и святы́х Твоих, моля́щихся за ны.

И ныне: Богородичен ексапостилария.

На хвалитех стихиры на 8: воскресны 4 и святых 4.

Стихиры святых, глас 6.

Святых земли Волгоградской прославим/ и имя их превознесем,/ от лет древних во Ордынской стране/ крепкую веру явивших,/ в Царицыне добродетельми просиявших,/ Волгодонскую землю кровьми и поты своими оросивших// и семена благодати обильно зде насадивших.

Стих: Го‌споди, Госпо‌дь наш,/ яко чу‌дно и‌мя Твое‌ по всей земли‌.

Процвете яко крин, Господи,/ безплодная степь Волгодонския земли./ Се бо яко цвет неувядаемый, насажденный в дому Божии,/ лик возблагоуха Волгоградских святых,/ подвигом добрым подвизавшихся и веру непостыдно соблюдших,/ ныне же предстоящих престолу Святыя Троицы,// молящихся непрестанно о душах наших.

Стих: Святы‌м, и‌же суть на земли‌ Его‌,/ удиви‌ Госпо‌дь вся хоте‌ния Своя‌ в них.

Приидите, соше́дшеся дне́сь,/ пе́сненно восхвалим вся святыя Волгогра́дския земли,/ ве́домыя нам и неве́домыя,/ на тве́рди церко́вней возсия́вшия:/ ра́дуйтеся, заступницы наши славнии;/ ра́дуйтеся, сла́во и похвало́ страны́ нашея;/ ра́дуйтеся, столпи́ непоколеби́мии Це́ркве Христо́вы;/ ра́дуйтеся, ве́ры утвержде́ние, и ми́ра умире́ние,// и те́плии моли́твенницы о душа́х на́ших.

Сла́ва, стихи́ра Ева́нгельская 3-я.

И ны́не: Преблагослове́нна еси́, Богоро́дице Де́во:

Славословие великое.

Тропарь воскресен: Воскре́с из гро́ба:

На часех тропарь воскресен. Слава: святым, И ныне: Богородичен часа. Кондак воскресен и святых пременяюще глаголем.

НА ЛИТУРГИИ

Блаженны воскресны 2-го гласа на 6 и святых на 4.

Блаженны святых, глас 8:

На 4: Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще Мене́ ра́ди.

Прииди́те, в пе́снех воспои́м собо́р свяще́ннейший, всех святы́х, в земли́ Волгоградской просия́вших, и свои́ми по́двиги всю зе́млю на́шу освяти́вших.

Ра́дуйтеся и весели́теся, я́ко мзда́ ва́ша мно́га на Небесе́х.

Ра́дуйся, земле Волгоградская, в тебе бо ны́не прославляются песненно святии, иже ри́зы своя́ многими страдании убели́вше и славу небесную законно стяжавше, победную песнь Богови возсылают.

Слава: Тро́ице Единосу́щная, и Пребоже́ственная Еди́нице, разделе́нием соедине́ние, и впроти́в Ли́цы Естество́ иму́щая, во еди́но нас совокупи́ хоте́ние Твои́х за́поведей.

И ныне: Ски́нию Тя богоде́ланную преднаписа́ Моисе́й, Серафи́мами спокрове́нную, святы́х Свята́я, прообразу́я Твое́, Де́во, рождество́ чи́стое, Христу́ Пло́тию написа́тися.

По входе тропари и кондаки:

В храме Господском: тропарь воскресный, тропарь святых. Слава: кондак святых. И ныне: кондак воскресный.

В храме Богородицы: тропарь воскресный, тропарь храма, тропарь святых, кондак воскресный. Слава: кондак святых. И ныне: кондак храма.

В храме святаго: тропарь воскресный, тропарь святых; кондак воскресный. Слава: кондак святых. И ныне: Предстательство христиан:

Прокимен воскресный, глас 2: Кре́пость моя́ и пе́ние мое́ Госпо́дь,/ и бысть мне во спасе́ние. Стих: Наказу́я наказа́ мя Госпо́дь, сме́рти же не предаде́ мя. И прокимен святым, глас 4: Святы́м, и́же суть на земли́ Его́,/ удиви́ Госпо́дь вся хоте́ния Своя́ в них. Апостол к Римляном, зач. 88. И святых ко Евреем, зач. 330. Аллилуия, глас 2. Стих: Услы́шит тя Госпо́дь в день печа́ли, защи́тит тя и́мя Бо́га Иа́ковля. Стих: Го́споди спаси́ царя́, и услы́ши ны, во́ньже а́ще день призове́м Тя. И святых, глас 4: Бо́же, уши́ма на́шима услы́шахом, и отцы́ на́ша возвести́ша нам. Евангелие дня от Матфея, зач. 18, и святых Евангелие от Иоанна, зач. 51. Причастен: Хвали́те Го́спода с небе́с, хвали́те Его́ в Вы́шних. И святых: Ра́дуйтеся, пра́веднии, о Го́споде, пра́вым подоба́ет похвала́.

Молитва

О всеблаже́ннии и богому́дрии уго́дницы Бо́жии, по́двиги свои́ми зе́млю Волгоградскую освяти́вшии, душа́ми же Свои́ми ныне Престо́лу Бо́жию предстоя́щии и непреста́нно о ней моля́щиися! Се ны́не, в день о́бщаго ва́шего торжества́, мы, гре́шнии, ме́ньшая бра́тия ва́ша, дерза́ем приноси́ти вам сие́ хвале́бное пе́ние. Велича́ем ва́ша вели́кия по́двиги, духо́внии во́ини Христо́ви, терпе́нием и му́жеством до конца́ врага́ низложи́вшии и нас от пре́лести и ко́зней его́ избавля́ющии. Ублажа́ем ва́ше свято́е житие́, свети́льницы Боже́ственнии, све́том ве́ры и доброде́телей светя́щиися и на́ша умы́ и сердца́ богому́дренно озаря́ющии. Прославля́ем ва́ша вели́кая чудеса́, цве́ти ра́йстии, в стране́ на́шей прекра́сне процве́тшии и арома́ты дарова́ний и чуде́с повсю́ду благоуха́ющии. Восхваля́ем ва́шу богоподража́тельную любо́вь, предста́телие на́ши и покрови́телие, и, упова́юще на по́мощь ва́шу, припа́даем к вам и вопие́м: вси святи́и сро́дницы на́ши, от лет дре́вних просия́вшии и в после́дния дни подвиза́вшиися, явле́ннии и неявле́ннии, ве́домии и неве́домии! Помяни́те на́шу не́мощь и уничиже́ние и моли́твами ва́шими испроси́те у Христа́ Бо́га на́шего, да и мы, безбе́дно преплы́вше жите́йскую пучи́ну и невреди́мо соблю́дше сокро́вище ве́ры, приста́нища ве́чнаго спасе́ния дости́гнем и в блаже́нных оби́телех Го́рняго оте́чества вку́пе с ва́ми и со все́ми угоди́вшими Ему́ от ве́ка святы́ми водвори́мся благода́тию и человеколю́бием Спаси́теля на́шего Го́спода Иису́са Христа́, Ему́же со Преве́чным Отце́м и со Пресвяты́м Ду́хом подоба́ет непреста́нное славосло́вие и поклоне́ние во ве́ки веко́в. Ами́нь.

1. *Тексты, взятые из печатных богослужебных книг и не требующие утверждения, приводятся мелким шрифтом.* [↑](#footnote-ref-1)
2. В качестве Богородична составителями предложен тропарь Августовской иконе Богоматери, допущенный для келейного чтения Духовным экспертным комитетом Издательского Совета Русской Православной Церкви (протокол №ОБК-Р-2008-27 от 28.12.2008 г.) [↑](#footnote-ref-2)